এক নিগম পেরেছে, অন্য নিগম পারেনি। যার জেরে এক নিগমের ভলভো বাস ৬ থেকে ৭ বছর পরেও তরতাজা। আর বছর ঘুরতে না ঘুরতেই মুখ থুবড়ে পড়েছে অন্য নিগমের বেশ কয়েকটি বাস। পরিবহণ দফতরের হিসেব বলছে, ২০০৯ সালে কলকাতা হাইকোর্টের নির্দেশে যখন ১৫ বছরের পুরনো বাস রাস্তা থেকে তুলে নেওয়া হচ্ছে, সে সময়ে জেএনএনইউআরএম প্রকল্পে ডব্লিউবিএসটিসি কিনেছিল ৪২টি ভলভো বাস। এখনও সবক’টি বাসই ঝাঁ-চকচকে। কী সেই ফারাক? ভূতল পরিবহণ নিগম সূত্রের খবর, প্রতি দিন বাসের রক্ষণাবেক্ষণ করা হয়। এবং তা করা হয় রাতের শিফ্‌টে। ভূতল পরিবহণ নিগমের এক কর্মী বলেন, ‘‘আমাদের নিয়ম হচ্ছে, প্রতি বাসের একটি জব কার্ড রয়েছে। প্রতিটি বাসের চালক ডিউটি শেষ করে রাতে বাস গ্যারাজ করার সময়ে জব কার্ডে লিখে রেখে যান, সংশ্লিষ্ট বাসে কী কী সমস্যা রয়েছে।’’ ডব্লিউবিএসটিসি-তে দু’জন প্রশিক্ষিত ভলভো বাসের ইঞ্জিনিয়ার রয়েছেন। তাঁদের কাছ থেকে প্রশিক্ষণ নিয়ে নিগমের আরও চার-পাঁচ জন কর্মী বাস মেরামতির প্রক্রিয়া শিখে নিয়েছেন। এঁদের নিয়ে তৈরি হয়েছে একটি রক্ষণাবেক্ষণের দল। জব কার্ডে চালকের লিখে রেখে যাওয়া সমস্যা মিলিয়ে মিলিয়ে ওই দলটিই বাসের রক্ষণাবেক্ষণ করে। এখানেই শেষ নয়, পরের দিন কোনও অবস্থায় বাস মাঝ রাস্তায় খারাপ হলে আগের দিনের জব কার্ড মিলিয়ে দেখা হয় এবং সেই অনুযায়ী সংশ্লিষ্ট ইঞ্জিনিয়ারের কাছে জবাবদিহিও চাওয়া হয়। পরিবহণ কর্তাদের দাবি, গত ৬-৭ বছর ধরে এই নিয়মেই ঝাঁ-চকচকে রয়েছে ডব্লিউবিএসটিসি-র ৪২টি বাস। পরিবহণ দফতর সূত্রের খবর, সিএসটিসি-তে রাতের শিফ্‌টে বাসের রক্ষণাবেক্ষণের কোনও ব্যবস্থাই নেই। যার ফলে, দিনের বেলা রক্ষণাবেক্ষণের কাজ চলায় কখনওই সিএসটিসি-র সব বাস এক সঙ্গে রাস্তায় নামতে পারে না। পাশাপাশি, ভলভোর বাস সারাতে পারেন— এমন ইঞ্জিনিয়ার এবং তাঁদের উপরে নজরদারির সে রকম কোনও ব্যবস্থাও নেই সিএসটিসি-তে। এক পরিবহণ কর্তার মতে, ‘‘কোটি টাকার বাসের উপরে যে ধরনের নিয়মিত রক্ষণাবেক্ষণের প্রয়োজন হয় সেটাই নেই। ফলে, যা হওয়ার তাই হয়েছে।’’ সিএসটিসি-র ম্যানেজিং ডিরেক্টর নারায়ণস্বরূপ নিগমের কথায়, ‘‘এত দিন ধরে আমাদের নিজেদের ইঞ্জিনিয়ারেরাই রক্ষণাবেক্ষণের কাজ দেখছিলেন। তাতে কিছু খামতি আছে। আমরা তা কাটিয়ে ওঠার চেষ্টা করছি। ভোটের পরে ভলভো সংস্থার সঙ্গে আলোচনা করে এ ব্যাপারে নির্দিষ্ট পরিকল্পনা করব।’’